陪師川納凉大寧寺得綠字
作者：洪朋
朝代：宋

paragraphs: 六月維長夏，炎熱不可觸。
車馬斷經過，卧痾適所欲。
欻作城北遊，佛界映空谷。
方塘荷氣清，層軒竹陰綠。
徐侯辨食事，意豁忘羈束。
鳴蜩韵高寒，凉颸盪煩促。
坐隠者誰子，飛雹下棋局。
勝負吾不知，靜嘯蔭喬木。
徙倚失日車，旋歸想雨足。
可令夜氣清，更使年穀熟。